Seaska, la
rêt des scuelis baschis, e à lançât l’alarm su la situazion
grivie des ikastolas dal Paîs Basc sot aministrazion francese (Ipar
Euskal Herria o Iparralde). Cun di fat, intant di un incuintri cu la
organizazion, il prefet dal dipartiment dai Pireneus Atlantics e il
prefet vicjari di Baiona / Bayonne a àn dite che a puartaran in
tribunâl ogni progjet par slargjâ o par fâ sù une gnove ikastola
che al gjoldi dal jutori di un sogjet public. A cheste linie di
azion, che e ven motivade cuntune leç dal Votcent, si è zontade la
menace di impedî fintremai la pussibilitât pes ikastolas di cjapâ
in afit edificis publics. Un at che al va fûr di ogni leç, a àn
comentât i rapresentants di Seaska, dal moment che si rivarès al
paradòs che une aministrazion publiche e pues fitâ un so ben a ducj
fûr che a di une ikastola. L’obietîf des autoritâts francesis, e
zonte la organizazion, al è chel di fermâ la cressite de rêt des
scuelis baschis che e conte za 3 mil students. Par protestâ cuintri
di cheste politiche, disinis di gjenitôrs a àn manifestât ai 16 di
Otubar denant dal palaç dal guvier di Baiona, intant che altris
azions di proteste e manifestazions di place a son stadis programadis
pai 30 di Novembar e pai 28 di Dicembar.
Font:
Naiz:, 17/10/13
epo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn eus_Latn